R57 miljard te min belasting ingesamel | Netwerk24
R57 miljard te min belasting ingesamel
Deur Elvira Wood 01 April 2019 15:09
Mark Kingon, waarnemende kommissaris van die Suid-Afrikaanse Inkomstediens. Foto: Elvira Wood
Die Suid-Afrikaanse Inkomstediens (SAID) het voorlopig ’n inkomste van sowat R1 287,6 miljard in die 2018-’19-belastingjaar verklaar.
Dit is R71,2 miljard of 5,8% meer as die vorige boekjaar, het Mark Kingon, waarnemende kommissaris van die SAID, Maandag in Hatfield, Pretoria, bekend gemaak.
Hoewel dit na baie mag klink, is dit in vergelyking met die 2019-begrotingskatting van R1 345,0 miljard, ’n tekort van R57,4 miljard (-4,3%) en teen die hersiene skatting van R1 302,2 miljard, is dit ’n tekort van R14,6 miljard (-1,1% ).
Kingon het herhaaldelik gesê dié syfers is net voorlopig. Die finale geouditeerde syfers behoort teen later April beskikbaar te wees.
Die netto belasting wat ingesamel is, het met 8,6% gestyg terwyl 22,7% meer geld aan belastingbetalers terugbetaal is.
Kingon sê belastingbetalers – individue en maatskappye – skuld egter nog R145 miljard.
“Ons is baie bekommerd hieroor aangesien die fiskus hierdie geld nodig het,” sê hy.
Meer oor: Suid-Afrikaanse Inkomstediens (Said) | Mark Kingon | Staatskas | Jan Taks | Belasting